Taximan steek passasier glo dood oor kleingeld | Netwerk24
Deur André Damons 05 Julie 2019 10:53
'n Minibustaxibestuurder wat na bewering 'n passasier tydens 'n bakleiery oor kleingeld doodgesteek het, verskyn na verwagting Vrydag in die hof.
Die voorval het Woensdag omstreeks 19:20 by 'n vulstasie gebeur nadat die taxi met sy passasiers van Bloemfontein in Thaba Nchu aangekom het.
Volgens sers. Martin Xuma, polisiewoordvoerder, het die man sy kleingeld gevra nadat die passasiers uit die taxi geklim het.
'n Bakleiery het toe tussen hom en die 61-jarige taxibestuurder ontstaan, wat 'n mes uit sy taxi gehaal en die man in die bors gesteek het.
Die taxibestuurder, van Thaba Nchu buite Bloemfontein, het daarna self na die plaaslike polisiekantoor gery en hom oorgegee.
Polisiebeamptes is na die toneel waar hulle op die passasier afgekom het. Paramedici het die man kort daarna dood verklaar.
Die taxibestuurder sal op aanklag van moord in die landdroshof in Selosesha verskyn.
Lt.genl. Moeketsi Sempe, die Vrystaatse polisiehoof, het 'n beroep op taxibestuurders en passasiers gedoen om eerder hul probleme op 'n vriendskaplike manier as deur geweld te probeer oplos.